Keemeleers

De Keemeleers zien 'n Mestreechter vastelaovendsvereineging.

 Historie 
Zoe wie de drei vorsteleke wijze zich roond 21 december vaan 't jaor nul op kemele nao Bethlehem begaove, zoe trokke perceis 1949 jaor later Mestreechse "oosterlinge" de stadse vastelaoveswereld in es......Keemeleers, laote veer zègke: kemielridders. Ze plaotsde zich neve de Tempeleers die, mèt Groet-Mestreechs mandaat, miejer in 't westelek stadsdeil resideerden. In 't begin waore de Keemeleers allein aktief in 't Wittevrouweveld. E paar jaor later trokke de Keemeleers (via 'n euverstepke op de Hierderweeg) 't spoor euver nao Wiek. Dao vestigde ze zich "veur good". In Wiek verliene de Keemeleers eder jaor vrije doorgaank aon de stadsprins es dee zich vaanaof de statie nao 't stadhoes begief. De Tempeleers hove ouch gein tol te betaole um vaanoet 't Keemelriek de "Groeten Optoch" te laote trèkke.

Oet respek veur de Mestreechse stadsprins höbbe de Keemeleers geine prins mer 'ne "Vors", en is Mestreech-Oos umgetouverd in "Keemelstad". In aofwieking tot de aander vastelaovesvereiniginge in Mestreech rope de Keemeleers hunne Vors oet in 'n plenair vergadering. Dees protocolair vergadering heet plaots op de derde zoondag veur de Vastelaovend. In cortêge weurt de nuie Vors door Keemelstad gerije en op de kiosk in de Percee tösse 't vollek oetgerope en geïnstalleerd.

Eine vaan de oprichters waor Herman Schmidt dee 'n greuntehal had in de Frankestraot 192 en naoderhand op nommer 195, de ierste hoftempel waor in café de Keemel op de hook vaan de Frankestraot en de Eburoneweeg.

 Kleure en medailjes 
Ouch de kleure vaan de Keemeleers wieke aof vaan de mestreechter vastelaoveskleure. De Keemeleers koze naomelek veur de kleure blauw en wit. Keemeleers zien Pinhawwers en dat kump tot oetdrökking in 't motto vaan de -volgens us- miest gewèlde vastelaovesmedaalje vaan Mestreech en umstreke: "de Pin", e zèlvere steefke, puntig geslepe, haangend aon de jaorlekse medaalje vaan de Keemeleers. Eine kier per jaor weurt 'ne gouwe Pin oetgereik en wel aon de regerend stadsprins vaan Mestreech, dee daobij weurt beneump tot "Pinhawwer".

Bij de Keemeleers steit de sjariteit hoeg in 't veendel en dat laote ze oonder aandere zien door hun jaorlekse bezeuk aon Huize Maasveld en diverse awwere-centra. Veur dee lètste gróp lui weurt euveriges ein vaan de sjoenste aktiviteite georganiseerd: De awwerezitting (veur alle "awwere" vaan Groet Wiek) in de groete zaol vaan Hotel de L'Empereur. Oonder 't genot vaan 'n teske koffie, vlaoj en e drenkske kinne de awwere genete vaan e sjoen vastelaoves-showprogramma.

 Uzze Huidige vors (2011-2012) 

Es echte Wiekse jong is heer gebore in Mestreech op 'nen doordeweekse donderdag en heet nao ziene luiertied liere leze en sjrieve op de basissjaol in Wiek. Dao heet heer ouch ziene nog altied bèste vrund liere kinne dee touwvalleg dezelfden achternaom dreug, meh wijer gein femilie vaan häöm is. E späölserke kinste beter neet mèt häöm doen, want es heer verluis daan vlege alle stökke vaan dat speul door de kamer. Vraog dat mer aon zie zuster! Heer - en welke Mestreechteneer neet - zouw wèlle tot dee wèl um te winne ouch edere vriedagaovend in de Geuseelt te zien waor, boe heer bij edere thoeswedstrijd vaan MVV op de Bospoorttribuun te vinde is. Rege dee oet de loch vèlt of 'n hoeg Maos deit häöm es aajd wedstrijdzwummer hielemaol niks, heer veult ziech daan wie 'ne vès in 't water! Nao de basisjaol heet heer de St. Michael Mavo doorloupe en wie ze häöm dao meuj waore höbbe ze häöm mèt 'n diploma nao hoes gesjik! 't Hoes vaan pap en mam in Wiek steit vol mèt souvenirs oet restaurants en vaan campings oet gans

Europa die heer en ziene beste vrund ierlek gekrege höbbe es ze dao weer 'ns de toilètte hadde gepóts mèt e bitteke teväöl sop in de stortbak. De blomme die de gemeinte zoe sjoen liet greuje in de perreke vaan Mestreech zien mie es eine kier in de blommevaas thoes bij mam op taofel versjene! Heer späölt 'n mie es verdeensteleke partij tuba in ein vaan de mies veuraonstaonde herremeniekes vaan Mestreech en daoneve ouch nog in de Wieker Fanfaar. Vaan zienen hobby heet heer zie beroop gemaak wie heer 't sjèldersbedrief vaan ziene pa hei in Wiek euvernaom. Heer geit in mei trouwe mèt 'n echte sjötterskeuningin oet Valkeberg die perceis wèt wat veur vleis tot zie mèt häöm in de koep heet.

Same mèt zien Marie-Louise en de knien Flappie woent heer in Groet Mestreech Oos aon d'n aandere kant vaan 't Gouvernemint in Heugem.

Heer is gebore op 22 jannewarie 1981 en steit bij de börgerleke stand vaan Mestreech ingesjreve es Pieter Johannes Theodoor Smeets en heer zal regere euver Keemelstad oonder de Vorsteleke naome

Pigmentaricus * Natatoricus * Symphonicus

Vors Pieter LXIII

 Aajd Vorste sinds 1949.
(ierste seizoen '49-'50)

 Vors Charel III-II-I   1952-50 (3, 2 & 1e)
 Vors Jan VI-V-IV       1955-53 (6, 5 & 4e)
 Vors Eduard VII        1956    (7 de)
 Vors Jean VIII         1957    (8ste)
 Vors Pie IX            1958    (9 de)
 Vors Pie X             1959    (10de)
 Vors Peter XI          1960    (11de)
 Vors Pie XII           1961    (12de)
 Vors Nol XIII          1962    (13de)
 Vors Toon XIV          1963    (14de)
 Vors Jean XV           1964    (15de)
 Vors Wiel XVI          1965    (16de)
 Vors Lou XVII          1966    (17de)
 Vors Pierre XVIII      1967    (18de)
 Vors Ben XIX           1968    (19de)
 Vors Frans XX          1969    (20ste)
 Vors Frans XXI         1970    (21ste)
 Vors Frits XXII        1971    (22ste)
 Vors Henri XXIII       1972    (23ste)
 Vors Benno XXIV        1973    (24ste)
 Vors Ed XXV            1974    (25ste)
 Vors Chris XXVI        1975    (26ste)
 Vors Leon XXVII        1976    (27ste)
 Vors Luud XXVIII       1977    (28ste)
 Vors Harrie XXIX       1978    (29ste)
 Vors Paul XXX          1979    (30ste)
 Vors HermanXXXI        1980    (31ste)
 Vors Peter XXXII       1981    (32ste)
 Vors Theo XXXIII       1982    (33ste)
 Vors Henny XXXIV       1983    (34ste)
 Vors Con XXXV          1984    (35ste)
 Vors Jo XXXVI          1985    (36ste)
 Vors Peter XXXVII      1986    (37ste)
 Vors Jo XXXVIII        1987    (38ste)
 Vors Jean XXXIX        1988    (39ste)
 Vors Henk XL           1989    (40ste)
 Vors Dré XLI           1990    (41ste)
 Vors Henk XLII         1991    (42ste)
 Vors Math XLIII        1992    (43ste)
 Vors Joep XLIV         1993    (44ste)
 Vors Justin XLV        1994    (45ste)
 Vors Jos XLVI          1995    (46ste)
 Vors Jeff XLVII        1996    (47ste)
 Vors Alex XLVIII       1997    (48ste)
 Vors Ed IL             1998    (49ste)
 Vors Roel L            1999    (50ste)
 Vors Lambèr LI         2000    (51ste)
 Vors Jean LII          2001    (52ste)
 Vors Fred LIII         2002    (53ste)
 Vors Sjack LIV         2003    (54ste)
 Vors Jos LV            2004    (55ste)
 Vors Oscar LVI         2005    (56ste)
 Vors Wino LVII         2006    (57ste)
 Vors Patrick LVIII     2007    (58ste)
 Vors Paul LXI          2008    (59ste)
 Vors Jack LX           2009    (60ste)
 Vors Philippe LXI      2010    (61ste)
 Vors Richard LXII      2011    (62ste)
 Vors Pieter LXIII      2012    (63ste)
Vors Joep LXIV      2013 (64e)
Vors Roel LXV2014  2013 (65e)
Vors Stephan LXVI 2015 (66ste)

 Huidig Bestuur en leden. 

Bestuur:

Richard Darding

Egidius Cratsborn

Armand Huntjens

Yves Frissen

Cyrille Depondt

Opper: Richard Darding

Categorie:Vastelaovend
Categorie:Cultuur in Mestreech